ຂປລ. ນັບແຕ່ ປີ 2004 ເປັ້ນຕົ້ນ ກະສິກຳອິນຊີ ຢູ່ ສປປ ລາວ ໄດ້ພັດທະນາຈາກກະສິກຳ ແບບທຳມະຊາດ ເຂົ້າສູ່ລະບົບການຜະລິດ ທີ່ມີມາດຖານ, ມີລະບົບການຢັ້ງຢືນ ຕາມມາດຕະຖານ ທີ່ເຊື່ອມໂຍງພາກພື້ນ-ສາກົນ ສະແດງອອກ ກົມປູກຝັງ ໄດ້ປະສານສົມທົບກັບ ບັນດາກົມກອງ ທັງພາຍໃນ-ນອກ ກະຊວງທີ່ກ່ຽວຂ້ອງ, ຜູ້ປະກອບການ, ກຸ່ມຊາວກະສິກອນ ຕະຫລອດຮອດ ອົງການປົກຄອງທ້ອງຖິ່ນຂັ້ນຕ່າງໆ ໄດ້ພ້ອມກັນ ເອົາໃຈໃສ່ຈັດຕັ້ງປະຕິບັດ ບັນດາໂຄງການສົ່ງເສີມ ແລະ ພັດທະນາກະສິກຳອິນຊີ ຢ່າງເປັນລະບົບຕ່ອງໂສ້ ເລີ່ມແຕ່ການ ຜະລິດລະດັບຟາມ, ການປຸ່ງແຕ່ງ, ການຕະຫລາດ (ຕົ້ນນ້ຳ, ກາງນ້ຳ ແລະ ປາຍນ້ຳ).
ທ່ານ ວິໄລສຸກ ເຄນນະວົງ ຫົວໜ້າກົມປູກຝັງ ກະຊວງກະສິກຳ ແລະ ປ່າໄມ້ ໄດ້ກ່າວໃນກອງປະຊຸມ ກະສິກຳສະອາດ ຕິດພັນກັບຂະແໜງການປູກຝັງ ປະຈຳປີ 2016 ໃນວັນທີ 21 ເມສານີ້ ຢູ່ ນະ ຄອນຫລວງວຽງຈັນ ວ່າ: ປັດຈຸບັນ ການຜະລິດກະສິກຳອິນຊີ ທີ່ເຂົ້າໃນລະບົບມາດຕະຖານ ໄດ້ຂະຫຍາຍອອກ 8 ແຂວງ ມີນະຄອນຫລວງວຽງຈັນ, ວຽງຈັນ, ຫລວງພະບາງ, ຊຽງຂວາງ, ອຸດົມໄຊ, ສະຫວັນນະເຂດ, ຈຳປາສັກ ແລະ ແຂວງໄຊຍະບູລີ ມີກຸ່ມຜູ້ຜະລິດ ແລະ ປະກອບການ ທີ່ໄດ້ຮັບໃບຢັ້ງຢືນ ຈາກກົມປູກຝັງທັງໝົດ 39 ຫົວໜ່ວຍ ລວມມີ 2 ສູນກະສິກຳ, 14 ບໍລິສັດ, 22 ກຸ່ມໃຫຍ່ 84 ກຸ່ມຍ່ອຍ ແລະ 1 ກອງຜະລິດ ຂອງກົມໃຫຍ່ພະລາທິການກອງທັບ, ລວມມີຊາວກະສິກອນ 2.780 ກວ່າຄອບຄົວ, ກວມເອົາເນື້ອທີ 7.980 ກວ່າເຮັກຕາ, ຜົນຜະລິດທີ່ໄດ້ຮັບການຢັ້ງຢືນ ລວມທັງໝົດ 3.370 ກວ່າໂຕນ/ປີ, ໃນນັ້ນ ໄດ້ຢັ້ງຢືນໃຫ້ບັນດາບໍລິສັດ ທີ່ສົ່ງອອກ ຜະລິດຕະພັນອິນຊີເຊັ່ນ: ບໍລິສັດ ຜະລິດຕະພັນກະສິກອນລາວ ຂາອອກ-ຂາເຂົ້າ ຈຳກັດ, ຜະລິດຕະພັນເຂົ້າອິນຊີ ທີ່ເມືອງສັງທອງ, ຄຣັບກຣິນ ຈຳກັດ ຜະລິດກາເຟຢູ່ ເມືອງປາກຊ່ອງ, ເຮີລີເທດ ໂກຣເວີ ຈຳປາສັກ ອິມພອດ-ເອກສປອດ ຈຳກັດ ຜະລິດໝາກມ່ວງຫິມະພານ ທີ່ ແຂວງຈຳປາສັກ, ບໍລິສັດປູກມອນ-ລ້ຽງມອນ ແລະ ສາວໄໝ ຈຳກັດ ຢູ່ ແຂວງຊຽງຂວາງ, ບໍລິສັດ ແຊຟຣອນຈຳກັດ ສົ່ງເສີມເກັບຊື້ ແລະ ປຸງແຕ່ງກາເຟອິນຊີ ເພື່ອການສົ່ງອອກ ຢູ່ແຂວງຫລວງພະບາງ, ບໍລິສັດ ຊາຈຳປາຄຳລາວ ຈຳກັດຜູ້ດຽວ ດຳເນີນກິດຈະການສົ່ງເສີມ, ເກັບຊື້ ແລະ ປຸງແຕ່ງຊາອິນຊີ ຢູ່ ເມືອງໄຊສະຖານ ແຂວງໄຊຍະບູລີ.
ທ່ານ ວິໄລສຸກ ເຄນນະວົງ ກ່າວຕື່ມວ່າ: ດ້ານການສົ່ງເສີມ ການຕະຫລາດ ກົມປູກຝັງໄດ້ສົ່ງເສີມ ແລະ ພັດທະນາ ຕະຫລາດກະສິກຳອິນຊີ ຂອງກຸ່ມຊາວກະສິກອນ ໃນບາງແຂວງເຊັ່ນ: ນະຄອນຫລວງວຽງຈັນ, ຊຽງຂວາງ, ຫລວງພະບາງ ແລະ ແຂວງສະຫວັນນະເຂດ. ພ້ອມນີ້, ຍັງໄດ້ຈັດວາງສະແດງສິນຄ້າ ກະສິກຳອິນຊີ ກໍຄື ໂຄສະນາເຜີຍແຜ່ ຜ່ານສື່ປະເພດຕ່າງໆ ເພື່ອອຳນວຍຄວາມສະດວກ ໃນການເຂົ້າເຖິງຕະຫລາດ ກະສິກຳອິນຊີ ທັງພາຍໃນ ແລະ ຕ່າງປະເທດ.
ເນື້ອໃນ: ຂປລ